## Rješenje Ustavnog suda Republike Hrvatske broj U-IIIA-2647/2002 od 11. travnja 2003.

### NN 73/2003 (6.5.2003.), Rješenje Ustavnog suda Republike Hrvatske broj U-IIIA-2647/2002 od 11. travnja 2003.

# USTAVNI SUD REPUBLIKE HRVATSKE

886

Ustavni
sud Republike Hrvatske, u Vijeću trojice za odlučivanje o ustavnim tužbama, u
sastavu sudac Milan Vuković, predsjednik Vijeća, te suci Ivan Matija i Jasna
Omejec, članovi Vijeća, odlučujući u postupku pokrenutim ustavnom tužbom V. N.
iz Z., koju zastupa punomoćnica S. M. - P., odvjetnica iz Z., na sjednici Vijeća
održanoj dana 11. travnja 2003. godine, jednoglasno je donio

## RJEŠENJE

I.
Postupak pokrenut ustavnom tužbom u vezi s postupkom koji se vodi pred Općinskom
sudom u Zagrebu, pod brojem: P-802/98, se obustavlja.

II.
Ustavna tužba se odbacuje u vezi s postupkom koji se vodi pred Gradskim uredom
za imovinske pravne poslove Grada Zagreba, pod brojem: UP/I-943-04/01/01/19.

III.
Ovo rješenje objavit će se u »Narodnim novinama«.

```
Obrazloženje
```

1.
Ustavna tužba podnijeta je temeljem odredbe članka 63. stavka 1. Ustavnog
zakona o Ustavnom sudu Republike Hrvatske (»Narodne novine«, broj 49/02 - pročišćeni
tekst, u daljnjem tekstu: Ustavni zakon).

U
ustavnoj tužbi podnositeljica navodi da je zaključkom Grada Zagreba, Gradskog
ureda za imovinsko pravne poslove, treći odsjek, klasa: UP/I-943-04/01-01/19,
urbroj: 251-18-02/401-00-6 od 17. travnja 2002. godine, prekinut upravni
postupak do pravomoćnog okončanja postupka pred Općinskim sudom u Zagrebu,
broj: P-802/98. Podnositeljica navodi da je u navedenoj parnici donijeta
prvostupanjska presuda, broj: P-802/98 od 24. listopada 2001. godine, kojom je
odbijen njezin tužbeni zahtjev za utvrđenje ništavim ugovora o kupoprodaji.

Podnositeljica
ističe da ustavnu tužbu podnosi prije iscrpljivanja dopuštenog pravnog puta
primjenom odredbe članka 63. (prije odredba članka 59.a) Ustavnog zakona, iz
razloga jer smatra da se osporenim pojedinačnim aktima vrijeđaju njezina
ustavna prava, kada se u upravnom postupku odbija konačno odlučiti o njezinim
pravima iako su utvrđeni svi zakonom potrebni uvjeti i činjenice, a u sudskom
postupku je potpuno pogrešno primijenjeno pravo.

Smatra
da su joj time povrijeđena ustavna prava iz članaka 14., 19. i 48. Ustava, te
podredno i prava deklarirana u temeljnim odredbama Ustava i to članku 3. i članku
5. Ustava. Ustavnom tužbom predlaže ukidanje osporenog zaključka i presude Općin­skog
suda u Zagrebu, te isplatu primjerene naknade u iznosu od 100.000,00 kuna.

2.
Prema odredbi članka 63. stavka 1. Ustavnog zakona, Ustavni sud će pokrenuti
postupak po ustavnoj tužbi i prije no što je iscrpljen pravni put, u slučaju
kad o pravima i obvezama stranke ili o sumnji ili optužbi zbog kažnjivog djela,
nije u razumnom roku odlučio sud ili u slučaju kad se osporenim poje­di­načnim
aktom grubo vrijeđaju ustavna prava, a potpuno je razvidno da bi nepokretanjem
ustavnosudskog postupka za podnositeljicu ustavne tužbe mogle nastati teške i
nepopravljive poslje­dice.

3. Tijekom ustavnosudskog postupka, temeljem odredbi članaka
25. i 69. točke 2. Ustavnog zakona, ustavna tužba dostavljena je na odgovor Općinskom
sudu u Zagrebu.

Općinski sud u Zagrebu dostavio je odgovor 31. siječnja
2003. godine. Iz dostavljenog odgovora proizlazi da je u povodu žalbe tužiteljice,
podnositeljice ustavne tužbe, Županijski sud u Zagrebu donio presudu i rješenje,
broj: Gž-2817/02 od 10. prosinca 2002. godine.

Podneskom
od 11. veljače 2003. godine, također je podnositeljica izvijestila sud da je
donesena drugostupanjska odluka, te da su navedenim odlukama (prvostupanjskom i
drugostupanjskom), povrijeđena ustavna prava podnositeljice. Slijedom
navedenog, iz sadržaja navedenog podneska proizlazi da podnositeljica povlači
ustavnu tužbu podnesenu primjenom odredbe članka 63. Ustavnog zakona u svezi s
postupkom koji se vodi pred Općinskim sudom u Zagrebu pod brojem: P-802/98, te
da podnosi ustavnu tužbu suglasno odredbi članka 62. Ustavnog zakona.

4.
Prema odredbi članka 79. alineje 3. Ustavnog zakona, postupak pokrenut ustavnom
tužbom obustavlja se u slučaju povlačenja ustavne tužbe.

Slijedom
iznijetoga, a na temelju članka 79. alineje 3. Ustav­nog zakona, riješeno je
kao u izreci.

*Ustavna tužba nije dopuštena, u smislu odredbe
članka 63. stavka 1. Ustavnog zakona, u odnosu na postupak koji se vodi pred
upravnim tijelom.*

5. Odredba članka 63. stavka 1. Ustavnog zakona ne
dopušta podnošenje ustavne tužbe zbog nedonošenja pojedinačnog akta u razumnom
roku u postupku pred tijelima državne uprave i tijelima koja imaju javne
ovlasti, prije iscrpljenog pravnog puta propisanog odredbama ZUP-a i odredbama
Zakona o upravnim sporovima (»Narodne novine«, broj 53/91, 9/92 i 77/92), jer
do primjene te odredbe Ustavnog zakona može doći samo u povodu ustavne tužbe
podnesene protiv pojedinačnih akata donesenih u postupku pred sudovima.

S obzirom da podnositeljica nije podnijela tužbu
Upravnom sudu Republike Hrvatske, temeljem odredaba članka 26. Zakona o
upravnim sporovima, ustavna tužba nije dopuštena.

6. Slijedom navedenog, temeljem odredbe članka 32.
Ustavnog zakona, riješeno je kao u izreci.

7. Odluka o objavi (točka III. izreke) temelji se na
odredbi članka 29. Ustavnog zakona.

Broj:
U-IIIA-2647/2002

Zagreb, 11. travnja 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 73/2003-886